Halil bey masjidi

Halil Bey masjidi (yunoncha: Τζαμί Χαλίλ Μπέη, turkcha: Halil Bey Camii) – Gretsiyaning Sharqiy Makedoniya va Frakiya mintaqasidagi Kavala shahrida joylashgan sobiq masjid. Usmonlilar davrida, 1530-yillarda bunyod etilgan masjid 1820-yillarda tashlab qoʻyilgan va hozirda tashrif buyuruvchilar uchun ochiq muzey hisoblanadi. Umumiy maʼlumot Sobiq masjid portdagi kichik yarimorolning markazida, eski qalʼa yaqinida joylashgan. U ehtimol tax. 1530-yillarda, kattaroq Ibrohim posho masjidi qurilgan davr bilan bir paytda qurilgan boʻlishi mumkin. Masjid Muqaddas Paraskeviga bagʻishlangan Vizantiya cherkovi ustiga qurilgan, cherkov qoldiqlari masjidning shisha pol qismi orqali koʻrinadi. Ehtimol, birinchi cherkov masjidga aylantirilgan, soʻngra keyinchalik oʻsha joyda asl masjid binosi qad rostlagan boʻlishi mumkin. Bu usmonlilar zabt etgan hududlarda keng tarqalgan holat edi. Bolqon urushlaridan soʻng masjid Kavala mintaqasining katta qismi bilan birga Gretsiya qirolligi tarkibiga kirdi. 20-asr boshlarida masjid qizlar maktabi sifatida faoliyat yuritgan. Gretsiya va Turkiya oʻrtasidagi aholi almashinuvidan keyin Halil Bey masjidi va uning madrasasiga (diniy maktab) Turkiyadan qochib kelgan koʻplab grek qochqinlari joylashtirilgan. 1930–1940-yillar davomida masjidda shahar munitsipalitetining filarmoniya orkestri joylashgan boʻlib, shu bois u „Musiqa masjidi“ deb atalgan. Hozirga qadar kavalliklar uni „Eski musiqa [zali]“ (Παλιά Μουσική) deb ataydilar. Masjidning minorasi 1950-yillarda buzib tashlangan. Masjid va madrasada (lekin minorada emas) olib borilgan bir qator restavratsiya ishlaridan soʻng u jamoatchilik uchun ochildi hamda muzey va tadbirlar zali sifatida xizmat qilmoqda. Masjid kengroq majmuaning bir qismi boʻlib, unga talabalar uchun sakkizta xonaga ega madrasa ham kirgan va u ham yaxshi holatda saqlanib qolgan. Binoning rangi yorqin qizil. Galereya Yana qarang Gretsiyada Islom Gretsiyadagi sobiq masjidlar roʻyxati Usmonlilar davrida Gretsiya Manbalar Havolalar Vikiomborda „Halil Bey masjidi“ mavzusi boʻyicha mediafayllar bor.